Ego Odo, dux Burgundię, notum facio presentibus et futuris quod Hugo de Neelis dedit ecclesię Castellionis et canonicis ibidem Deo servientibus in elemosinam et in perpetuum pro remedio animę suę tenementum suum, duos scilicet mansos in Calvo monte, quorum censum ego eidem ecclesię adquito in perpetuum, vineam suam quam habebat apud Castellionem, vineam suam quam habebat apud Musseium, pratum unum apud villam que dicitur Poissun in vageria pro sex decem solidis in predicta villa de Poissun, eo in eadem ecclesia in conversum recepto, et uxore ejus in conversam recepta. Hanc elemosinam laudaverunt filii ejus et filię, et mariti filiarum ejus, qui promiserunt quod si aliquis pro eadem elemosina canonicis aliquam vexationem inferret, ipsi legitimam garantiam portarent. Adquitavi quoque in perpetuum pro remedio animę meę eisdem canonicis pargyam de villa que dicitur Villeta. Donavi et predictis canonicis usuarium in nemore meo quod dicitur Boorne quantum unus equus cum quadriga attrahere potest ad ea quę necessaria sunt Domui eorum quam habent apud Belnam. Hujus rei testes sunt Olricus, capellanus meus, Mattheus, miles de Testis, Odo Rufus, miles; Boinus, prepositus et Willelmus, filius ejus; Viardus de Toillum. Actum est hoc anno incarnati Verbi Dei M°C°XC°VI°.